钦定古今图书集成/明伦汇编/官常典/第775卷 > 国渊
## 钦定古今图书集成/明伦汇编/官常典/第775卷 > 国渊

按《魏志》本传：“渊字子尼，乐安盖人也。师事郑元，后与
邴原、管宁等避乱辽东。既还旧土，太祖辟为司空掾
属。每于公朝论议，常直言正色，退无私焉。太祖欲广
置屯田，使渊典其事。渊屡陈损益，相土处民，计民置
吏，明劝课之法，五年中仓廪丰实，百姓竞功乐业。太
祖征关中，以渊为居府长史，统留事。田银、苏伯反河”
间，银等既破，后有馀党，皆应伏法。渊以为非首恶，请
不行刑。太祖从之，赖渊得生者千馀人。破贼文书，旧
以一为十，及渊上首级，如其实数。太祖问其故，渊曰：
“夫征讨外寇，多其斩获之数者，欲以大武功，且示民
听也。河间在封域之内，银等叛逆，虽克捷有功，渊窃
耻之。”太祖大悦，迁魏郡太守。时有投书诽谤，太祖疾
之，欲必知其主。渊请留其本书而不宣露。其书多引
《二京赋》，渊敕功曹曰：“此郡既大，今在都辇，而少学问者，其简开解。”年少欲遣就师。功曹差三人临遣引见，
训以所学未及《二京赋》《博物》之书也。世人忽略，少有
其师，可求能读者从受之。又密喻旨，旬日得能读者，
遂往受业。吏因请使作笺，比方其书，与投书人同手
收摄案问，具得情理。迁太仆，居列卿位，布衣蔬食，禄
赐散之旧故宗族，恭俭自守。卒官。